maximiliaen byder gracien goids gecoren keyser altyt vermeedere
des rycx coninck van germanien van hongrien van
dalmatien van croatien etc. ende kaerle byder selver
gracien eertshertoge van oisteryck prince van spaengnen
van beyde cecillien van jerusalem hertoge van bourgoingen
van lothryck van brabant van stier van carenten van crain
van lembourch van luxembourg ende van gelre greve van
habsburg van vlaenderen van tyrol van fierette van
kiburch van artois van bourgoingen palatin van henegouwe
van hollant van zeellant van namen ende van zuytphen
mercgreve des heylichs roemschen rycx ende van bourgauw
lantgrave in elzaten heere van vrieslant van opter
windischenmarg van poertenauw van salins ende van
mechelen doen te weten dat wy ontfanghen
hebben die oitmoedige supplicacie van henrick hubrechts
alias van thienen inhoudende hoe dat omtrent sinte
mertensmisse lestleden vergadert zijn geweest
ten huyse van eener vrouwen genoempt jehenne
gans bynnen onsen stadt van loeven lodewycke rabbe
willemen de clymmere henrick van holsbeke arnt van rode
ende die voers. suppliant mit noch anderen hueren consorten
sitten ende drinckenen in gelage mit eener vrouwen
persoen aldair omtrent den x uren inden avonde een geheeten
wylen andries de keersmakere wesende vanden geslechten
van loeven mit eenen genoempt pieter willekens zynen
wynne oft pachtenere gewapender hant hebbende aen
twee gardebras of armpypen ende op syn hoof
een stalen mutse oft ferzeet ende eenen langhen
messe is inne gecomen ende alsoe inne comen
synde heeft die voerts. wylen andries ende syn voers.
pachtenere gaen sitten drincken byde voers. gesellen
ende verdroncken tsamen in byere omtrent twee stuivers
ende nae dien sy die alsoe hadden verdroncken
soe wouden die voers. gesellen elc van hen huere
gelach betalen dair op die voers. wylen andries
seyde mit woerden in manieren van gramscape ic
en wille niet geven maer die de vrouwe heeft
die sal tgelach betalen op dwelcke een vanden voers.
gesellen te wetene die voers. willem de clymmere
seyde tgelach betalen ende nochtans en begheere ic die
vrouwe niet ende syn alsoe die voers. wylen andries
ende syn voers. pachtenere uuyten voers. huyse gegaen ende vanden
voerts gesellen gesceyden naden welcken zy corts dair
nae syn wederom inden selven huyse gecomen ende aldaer
synde heeft die selve wylen andries van nyeuws begonst
te murmureren opte voers. gesellen roere te stichtene ende
qualic te sprekene daer op die voers. henrick van
holsbeke seyde wat andries al syt ghy een heerscap
sullen wij daeromme uwe quade ende spytige woerden
moeten hoiren alsoe dat nae vele woerden ende weder woerden
die voers. gesellen ende wylen andries met synen voers.
pachtenere in beyden zyden te messe ghinghen ende slaegen
hyeuwen ende staken zeere nae malcanderen als dat die voers.
andries onder dandere een doode wonde ontfinck
vander welcker hy terstont dair nae aflivich gewordden
is sonder datmen weet wie van hen die voers. wonde
gaff weder die voers. suppliant lodewyck rabbe willem de
clymmere henrick van holsbeke oft ennige vanden anderen hueren
medegesellen niettemin weder die selve suppliant hem die
voers. wonde gegeven heeft oft niet en weet hy niet
hoe wel hy nochtans syn beste dede zoe hy dat vercleert
om den voers. wylen andriese van synen lyve te crencken
en bekendt hem mede sculdich inden voers. dootslaghe
dwelcke hem jammerlijc ende mit goeden hertten leet is
ende heeft uuyt saken van dien feyte die voers. suppliant
die onnoselic dair inne gecomen es hem yesundert
moeten houden buyten voers. onsen lande van brabant ende
en soude alnoch beduchtende ende vreesende die strangheyt
van rechte hem bynnen der voers. onser stadt van
loeven ende den voers. onsen lande van brabant nyet dorren
houden wandelen noch verkereeren mair were gescapen
voirtaenen hem dair uuyt te moeten absenteren ende
hem houden in vremden landen in grooter miserien
ende armoeden ende syn leven aldair leyden ende eynden in
ongevallicheyden het en waere dat wy onse gracie ende
genade tot hemweerts keeren ende hem tvoers. feyt oft
dootslach remitteren ende vergeven wouden om dwelcke
hy ons oitmoedelic heeft gebeden soe eest dat
gemerct tgene des voers. es wy ter beden des voers.
suppliant geneyght ende willende altyt ende besundere te
desen male prefereren ende thoenen gracie ende genade voere
strangheyt van rechte hebben ter eeren ende weerdicheyden
vander passien ons liefs heeren jesus christus die hy op sulcken
dach als huden goetvrydach voere ons ende alle kerstene menschen
heeft geleden den voirs. suppliant in gevalle als boven
quytgesconden ende vergeven schelden quyt ende vergeven
van sunderlinger gracien overmits desen onsen brieve tvoers.
feyt ende dootslach mitgaders alle penen boeten hueren ende
brueken het zy aen * live leden oft goeden inde welcke hy
overmits ende uuyt saken vanden voers. feyte ende dootslage
ennichssins tegen ons ende den gerichte mach syn gevallen
stellende ende settende van al den selven suppliant weder
omme in zyner eeren goeden name ende famen ende tot allen
zynen goeden niet verbuert synde op dat hy ennige heeft
hem oirlovende ende consenterende dat hy dien niet tegenstaende
sal mogen comen bliven keeren ende verkeeren bynnen onsen
voers. stadt van loeven ende allomme bynnen onsen voers. lande
brabant gelyckerwys ende alsoe hy dede voere die gesciedenisse
vanden voers. feyte imponerende hier af een ewich
geswych onsen procureur generael van brabant onsen drosset
van brabant meyer van loeven ende allen anderen onsen
officieren ende hueren stedehouderen dien dat ennichssins aengaen
mach satisfactie ierst ende voere al gedaen den partyen
geinteresseert soe verre die alnoch niet gedaen en zy
civilic alleene ende behoudelyc dat tot dien die voers.
suppliant gehouden sal syn dat aen ons te beteren nae die gelegentheyt
ende exigentie vanden stucke ende die faculteyt van zynen goeden
ter arbitraigien ende taxatien van onsen lieven ende getruwen
ridder ende cancellier den heere van escanbeke ende van bierbeke
ende den anderen luden van onsen rade in brabant ontbieden
*van boven het doorhaalde geschreven
hier omme ende bevelen den selven onsen cancellier ende anderen van onsen
voers. rade dat voere hen geroepen die ghene die dair omme sullen
behoeren geroepen te zyne zy procederen ende doen procederen
totter verificatien ende interinemente vandesen ende totter
arbitraigien ende taxatien vander voers. civilder beternisse
inder manieren ende alsoe het behoeren sal ende dien gedaen
ende die voers. civile beternisse gearbitreert getaxeert ende
betaelt synde in handen vanden ghenen van onsen rentmeesteren dien
dat behoeren sal ende die welcke gehouden sal wesen ontfanck
dair af te makene tot onsen behoef ontbieden wij
voirts. den selven onsen cancellier ende anderen luden van
onsen voers. rade onsen drosset van brabant onsen
voers. meyere van loeven ende alle andere onse ambachteren richteren
ende dieneren desselfs ons lant van brabant ende die ambachteren
richteren ende dieneren vanden smalen heeren ons voers. lants ende huere
stedehouderen nu ende namaels wesende ende een yegelyc van hen
alsoe hem toebehoirt dat zy den voirs. suppliant van desen onsen
voirs. gracien remissien ende quytscheldingen doen ende laten rustelic
ende vredelic genyeten ende gebruycken sonder hem daer tegen te
doene oft te laten geschieden aen zynen voirs. live leden oft goeden
ennigen hynder stoot oft letsel ter contrarien maer soe verre
die selve suppliant oft zyne voirs. goede niet verbuert zynde
ten ocsuyne van desen aengetast gearresteert oft gecommert
weren zy die sonder vertreck ontslaen ende doen ontslaen ende
stellen tot geheelder ende volcomende delivrancie behoudelic in
anderen saken onsen rechte ende eenen yegelycken anderen den zynen
want onse geliefte sulcke es ende te dien eynde
dat die vaste ende gestatich zy ende blive tot ewigen daghen
soe hebben wy onsen zegel hier aen doen hangen gegeven
opten heyligen goeden vrydach int jaer ons duysent vyfhondert
ende thiene voere paesschen ende vanden rycken van ons keyser
te weten van germanien het xxve ende van hongherien het
xxiie aldus stont gescrevenen boven opte plycke byden keyser
ende mynen heere den ertshertoge ende geteekent * witte
geco$lloneert ende bevonden concorderenen
metten originalen brieve by my
$$ tart$$